Inthanin Coffee เป็นธุรกิจร้านกาแฟแบบแฟรนไชส์ของกลุ่มปั๊มน้ำมันบางจาก ผมคิดว่าหลายคนเวลาเดินทางไปไหนน่าจะเคยแวะซื้อเครื่องดื่มที่ร้านนี้บ้างหรือก็เคยเห็นแบรนด์นี้ตามปั๊มน้ำมันบางจาก คงไม่ต้องอธิบายที่มาที่ไปมากครับ โดยที่ร้านสาขานี้เค้าตั้งชื่อว่า "Inthanin Garden"

[ที่ตั้ง:]
อยู่ด้านในปั๊มบางจากที่เพิ่งเปิดได้ไม่นาน ริมถนนราชพฤกษ์ขาออกช่วงที่วิ่งจากต่างระดับตัดกับถนนรัตนาธิเบศร์ไปถนนชัยพฤกษ์และเส้น 345 คือถ้าผ่านมาจากถนนรัตนาธิเบศร์ก็จะเป็นปั๊มบางจากแรกเลย จุดสังเกตคืออยู่ฝั่งตรงข้ามเยื้องๆร้านสามเสนวิลล่านั่นเองครับ ใครอยู่แถวนี้น่าจะรู้จักดี

*********

จุดแตกต่างของร้านอินทนิลสาขานี้คือความที่เป็นรูปแบบใหม่ของร้านครับ ที่เห็นได้ชัดเจนได้สายตาภายนอกคือ

• ขนาดพื้นที่ร้านกว้างขวางกว่าร้านทั่วไป ภายในร้านแลดูน่านั่ง

• บรรยากาศโดยรอบภายนอกร้านที่ตกแต่งร่มรื่นด้วยต้นไม้มีที่นั่งด้านนอกตรงระเบียง (น่าจะเหมาะกับช่วงที่แดดร่มมากกว่า)

• สิ่งอำนวยความสะดวกภายในร้าน เช่น ที่นั่งแบบสบายซึ่งเป็นโซฟา มีที่เสียบปลั๊กไฟหลายจุดเหมาะสำหรับนั่งใช้คอมชั่วครู่ ส่วน Wi-Fi ผมไม่แน่ใจว่ามีเปิดให้ใช้ฟรีหรือเปล่าเพราะผมตั้งใจแวะมาดื่มกาแฟอย่างเดียวครับ (แต่คิดว่าไม่น่าจะมีครับ เพราะไม่มีป้ายอะไรบอกกำกับไว้)

• ราคาเครื่องดื่ม เห็นได้ชัดเจนว่าอัพขึ้นมาจากร้านอินทนิลปกติประมาณเกือบ 50% เน้นความเป็น premium และคำว่า #Organic ด้านหน้าเมนูกาแฟทุกตัวครับ

********

สำหรับจุดแตกต่างที่เราอาจไม่สามารถสังเกตเห็นชัดเจนได้จากภายนอกคือเน้นเรื่อง Green หรือความเป็นมิตรกับสิ่งแวดล้อม เห็นได้จาก

• ใช้กาแฟพันธุ์อาราบิก้าแบบ Organic 100% หรือปลอดสารเคมีใดๆในกระบวนการปลูกและเก็บเกี่ยว

• ใช้แก้วพลาสติก Bio Cup ทำจากพืช 100% ย่อยสลายได้

--------

ครั้งนี้ที่มาผมสั่งเครื่องดื่มมาเป็นคาปูชิโนร้อน-ออแกนิค (65 บาท) หน้าตาภายนอกก็ดูพอได้แต่ฟองนมด้านบนตีมาไม่เนียนครับเห็นเป็นฟองอากาศอยู่ ส่วนรสชาติกาแฟพอได้อยู่นุ่มๆ กลิ่นไม่ได้หอมจนเด่นชัด โดยรวมพอใช้ครับ เสียตรงวิธีการเตรียมกาแฟดูไม่เป็นมืออาชีพมากนักเหมือนบาริสต้าตามร้านกาแฟดีๆ ผมว่ายังไงร้านประเภทเชนที่มีสาขาเยอะๆคงติดเรื่องข้อจำกัดนี้ครับ


สรุปผมให้ 3 ดาวครับ ร้านอินทนิลนี้ถือว่าเป็นร้านรูปแบบใหม่ที่ upscale ขึ้นมาเพื่อให้บริการคนที่ผ่านไปมาซึ่งอาจต้องการนั่งพักซักครู่หรือนั่งทำงานสั้นๆอย่างการรับ-ส่งอีเมล์ด่วนเป็นต้น จากสิ่งอำนวยความสะดวกที่มีเพิ่มเติมและบรรยากาศร้าน รวมถึงความเป็น green ที่สื่อภายในร้านครับ